**MINISTARSTVO POLJOPRIVREDE**

**UPUTA**

**za postupanje u primjeni odredbe članka 57. i članka 98. i članka 100. Zakona o poljoprivrednom zemljištu**

 **( „Narodne novine“ broj: 20/2018, dalje u tekstu ZPZ)**

**I.**

Na temelju odredbe članka 98. ZPZ-a, Ministarstvo poljoprivrede dovršit će samo one postupke prema zahtjevima korisnika, kojima su istekli Ugovori do stupanja na snagu Zakona, a koji su podnijeli zahtjeve Agenciji za poljoprivredno zemljište do stupanja na snagu ZPZ-a, sukladno članku 48. stavku 1. točki a) Zakona o poljoprivrednom zemljištu ( Narodne novine 39/13 i 48/15), kao i one zahtjeve koji su podneseni sukladno Naputku za postupanje u primjeni odredbe članka 51. stavka 3. Zakona o poljoprivrednom zemljištu ( Narodne novine broj: 53/17). Isti će biti završeni prema odredbama Zakona o poljoprivrednom zemljištu ( Narodne novine, broj: 39/13 i 48/15).

**II.**

Na temelju članka 57. ZPZ-a, s dosadašnjim korisnicima kojima **Ugovori** istječu nakon stupanja na snagu Zakona ili s korisnicima kojima su istekli Ugovori prije stupanja na snagu Zakona, ali nisu podnijeli Agenciji zahtjev, a u mirnom su posjedu istoga, Jedinice lokalne samouprave odnosno Grad Zagreb mogu sklopiti ugovor o privremenom korištenju poljoprivrednog zemljišta u vlasništvu države, na njihov zahtjev, na rok **do dvije godine**, odnosno do sklapanja ugovora o zakupu poljoprivrednog zemljišta ili zakupu zajedničkih pašnjaka, odnosno drugog oblika raspolaganja poljoprivrednim zemljištem sukladno odredbama Zakona.

Jedinice lokalne samouprave, odnosno grad Zagreb, mogu **ugovore o privremenom korištenju**, koji su sklopljeni na temelju Zakona o poljoprivrednom zemljištu ( N.N. 39/13, 48/15), a istječu nakon stupanja na snagu ZPZ-a, produljiti na rok **od dvije godine**, odnosno do raspisivanja javnog natječaja sukladno odredbama ZPZ-a.

**III.**

Na temelju članka 57. st. 2. i st. 7. Ugovor o privremenom korištenju mora biti u sastavljen u pisanom obliku i mora obvezno odgovarajuće sadržavati odredbe koje su propisane člankom 42. ZPZ-a.

Ugovor o privremenom korištenju, u dijelu koji se odnosi na cijenu i predaju posjeda mora biti sklopljen kao ovršna isprava sukladno posebnim propisima kojima se uređuje postupak ovrhe te ovlasti i način rada javnog bilježništva.

Podnositelj zahtjeva mora pristupiti potpisivanju ugovora o privremenom korištenju u roku od 30 dana od dana zaprimanja poziva za sklapanje ugovora, u protivnom će se smatrati da je odustao od zahtjeva i pozvat će se na predaju posjeda.